Кіріспе

Эконометрика салыстырмалы жас, бірақ тез даму үстіндегі ғылым. Тұрақты күрделену жолындағы экономикалық үдерістер, оларды оқып-зерделеу және талдау әдістерін жетілдіру керектігіне және жаңа әдістер жасау қажеттігіне алып келді. Сондықтан эконометрика өзінің зерттеулері үшін заманауи ғылымдарды – математикалық және статистикалық аппараттарды кеңінен қолданатын ғылыми пән. Қазіргі кезде осы пәнмен қатар тәжірибеде сандық талдау және модельдеу әдістері кең таралуда және қалыптасуда. 
Бүгінгі таңда эконометрика ғылымын дүниежүзі мойындады. Экономикалық айнымалылардың эмпириялық тәуелділіктерін зерттеп және оларды теориялық түрде талдап, бір қорытындыға келу арқылы бизнесті сапалы болжау құруға, тек осы эконометрикалық әдістер арқылы көздеген мақсатқа жетуге болатыны сөзсіз бола бастады. 
Сөзбе сөз аударатын болсақ, «эконометрика» термині «экономикада өлшеу» деген ұғымды білдіреді. Жалпы алғанда эконометрика – математикалық-статистикалық әдістер көмегімен экономикады бір-бірімен сандық және сапалық тәуелділікті оқып зерделейтін ғылым.

Сөйтіп, экономикалық құбылыстар мен үдерістердің дамуын қарастыратын факторлар мен нәтижелік көрсеткіштер эконометрика пәні деп аталады.

1 Дәріс – Эконометрика пәнінің қалыптасу тарихы мен мазмұны

1.1.1 Эконометрика пәнінің даму эволюциясы

Эконометрика экономикалық қатынастарға сандық өлшемдер беретін ғылымның тез дамып жатқан саласы. «Эконометрия» терминін ең бірінші бухгалтер П. Цьемпа (Австрия-Венгрия, 1910ж.) енгізген. Цьемпа, егер бухгалтерлік есепке алгебра және геометриялық әдістерді қолдансақ, шаруашылық қызмет нәтижесін тереңірек түсінуге мүмкіндік туады деп санады. Бұл термин өзі ұзақ қолданылмады, ал «Эконометрика» деген атау 1930 ж. Экономикалық ғылымның жаңа бағыты ретінде қабылданды.

«Эконометрика» сөзі «экономика» және «метрика» (гректің «метрон» сөзінен) сөздерінің бірігуін көрсетеді. Кеңес одағы ғалымы А.Л. Вайнштейн (1892-1970) бұл ғылымның атауы гректің метрия (геометрия, планиметрия және т.б.) сөзіне негізделген, яғни сәйкес аналогы – эконометрия деп саналады. Бірақ ғылымда соңғы кезде «эконометрика» термині кеңінен қолданылып жүр.

1930 ж. 29 желтоқсанда И. Фишер (1867-1947), Р. Фриш, Я. Тинберген (1903-1995), Й. Шумпетер, О. Андерсон (1887-1960), және басқа ғалымдардың инициативасымен ғылымның дамуының Америкалық ассоциациясы отырысында (АҚШ, Кливлент, Огайо штаты) эконометрикалық қоғам құрылды, онда новегия ғалымы Р. Фриш жаңа ғылымға «эконометрика» атауын берді.

1933 ж. Бастап Р. Фриш эконометрикалық ғылымның дамуына қазіргі кезде де маңызды роль атқаратын «Эконометрика» («Econometrica») журналын шығара бастады.

1941 ж. Я. Тинбергеннің (1913-1994 жж.) эконометрикадан ең бірінші оқулық жарық көрді. ХХ ғасырдың 70-ші жылдарынан бастап күшті оперативті жадыға ие, тез жұмыс жасайтын компьютерлерді енгізу кезінде эконометрика ғылымының даму кезеңі басталды. Уақыттық қатарларды статистикалық талдау елеулі дамыды. Г. Бокс және Г. Дженкинс ARIMA-модельді, К. Симс 80-ші жылдары кең тараған VАR-модельдерін, С. Йохансен бұл кезеңнің жетістігі болған коинтеграция әдісін ойлап тапты (1990 ж.). Экономика бойынша нобельдік сыйлықтардың иесі эконометриканы пайдалануына байланысты болды. Олар: Р. Фриш, Я. Тинберген (1969 ж.), Л. Клейн (1980 ж.), Т.Хаавельмо (1989 ж.), Дж. Хекман, Д. Макфадден (2000 ж.), Грэнжер (2003 ж.).

Эконометрика пәнді оқытудың мақсаты. Эконометрика макроэкономика және микроэкономика мен қатар осы замандағы экономикалық білімнің негізгі пәндерінің бірі болып таблыды. Осы пәнді оқыту мақсаты: студенттерге қазіргі даму теориясына сүйене отырып нақты экономикалық құбылыстарды сандық талдау негіздерін үйрету. Бұл пәннің ерекшелігі -  нақты эконмикада қолдануға тұрақты бағытталғанформальды есептеудің  шектеулі көлемдегі  концептуальды қаталдығы. Ол көбінесе ең кіші квадрат әдісі арқылы жұптық және көптік регрессияларды бағалау мен талдауға негізделеді. Мұнда құрылған эконометрикалық тәуелділіктердің сапасаын бағалау, автокорреляция және гетероскедастикалық құбылыстарды айқындау, айнымалылардың және тәуелділіктердің түрлерінің өзгешеліктерін ашу мәселелері қарастырылады.

Пәнді оқыту міндеттері. Аталған пәнді оқытудың негізгі міндеті – ол студенттің экономикалық процестерді зерттеудің қазіргі замандағы мәселелері мен амал-тәсілдері туралы дағдылармен білім алуы. Ал оқытудың нәтижесі эконгомикадағы байланыстар мен тәуелділіктерді эмпирикалық зерттеу жолын түсіну, осы бағытта пайда болатын мәселелер мен кедергілерді білу, қарапайым эконометрикалық моделді өз бетінше құрып, оны зерттеп білу болып табылады.
1.1.2 Эконометриканың анықтамасы, мақсаты мен міндеттері 
Эконометрика – математикалық және статистикалық әдістер мен үлгілердің көмегімен экономикалық объектілер мен үрдістердің (процестердің) нақты сандық және сапалық өзара байланыстарын оқытатын ғылым. "Эконометрика" термині екі сөзді біріктіреді: "экономика" – экономикалық жүйелер туралы ғылым және "метрика" - өлшеулер туралы ғылым. 

Бұл ғылым 3-компонеттердің өзара әрекеттесу нәтижесінде пайда болған: 

1) Экономикалық ілім
2) Статистика
3) Математикалық әдістер
Эконометрикалық зерттеудің негізгі мақсаты – шынайы әлеуметтік-экономикалық үрдістерді сипаттау, талдау және болжамдау үшін үлгі құрастыру.  
Эконометриканың негізгі мәселесі болып үлгіні құрастыру және әлеуметтік-экономикалық үрдістерді сипаттау, талдау және болжамдау үшін оның мүмкіндіктерін анықтау.
Эконометриканың міндеттері– экономикалық үлгілерді құрастыру және олардың параметрлерін бағалау, экономикалық көрсеткіштер мен олардың байланыс түрлерінің қасиеттерінің гипотезаларын тексеру. 

Эконометриканы негізгі міндеттері (эконометрикалық зерттеудің кезеңдері):

· эконометрикалық үлгілерді құрастыру, яғни оларды математикалық пішінде көрсету (спецификация мәселесі);

· құрастырылған үлгінің параметрлерін бағалау (параметризациялау кезеңі);

· үлгінің табылған параметрлерінің сапасын тексеру (верификациялау кезеңі);

· құрастырылған үлгіні түсіндіру, болжамдау және болжау үшін және зерттелініп отырған экономикалық көрсеткіштерді жүргізу үшін пайдалану. 
Экономикалық үрдістерді үлгілеу кезінде келесі мәліметтер типтері пайдаланылады: 
а) cross-sectional data – кеңістіктік мәліметтер –әр түрлі экономикалық объектілер бойынша бір уақыт мезетінде алынған мәліметтер жиыны;
б) time-series data – уақыт қатарлары – әр түрлі кезеңдер немесе уақыт мезеттеріндегі бір экономикалық параметрді бақылау. Бұл мәліметтер табиғи түрде уақытпен реттелінеді. Инфляция, ақшалық эмиссия (жылдық), АҚШ долларының курсы (күнделікті);

в) panel data – панельдік мәліметтер– бірнеше уақыт кезеңдерінде әр түрлі экономикалық объектілер бойынша алынған мәліметтер жиынтығы (санақ жүйесі).

1.1.3 Эконометриканың негізгі ұғымдары
Эконометриканың негізгі ұғымдары–бұл «нысан» (объект), «айнымалы» және «үлгі».

Экономикалық нысан – кез келген шаруашылық бірлік.

Айнымалы – объектінің шаруашылық әрекеті үрдісінде әр түрлі мәндер қабылдай алатын объектінің сандық сипаттамасы.

Үлгі – объектінің барлық айнымалыларын біріктіріп байланыстыратын графиктер немесе кестелер жиыны, не болмаса математикалық теңдеулер немесе теңсіздіктер жүйесі. 
Эконометрикалық үлгі - әсер етуші фактор мен нәтижелік белгі арасындағы байланыстың математикалық теңдеуі. 

Анықтама. Эндогенді (тәуелді) айнымалы деп басқа айнымалылармен өзара байланыс нәтижесінде мәні үлгінің ішінде түзілетін айнымалыны атаймыз.  

Анықтама. Экзогенді (тәуелсіз) айнымалы деп мәні үлгінің сыртында түзілетін айнымалыны атаймыз.
Эконометрикалық үлгілердің негізгі үш класын атап көрсетуге болады: уақыт қатарлары үлгілері, бір теңдеуі бар регрессиялық үлгілер және бірқалыпты теңдеулер жүйелері.
а) уақыт қатарлары үлгілері. Мұндай үлгілер уақытқа қатысты тек қана олардың алдыңғы мәндеріне байланысты өзгеріп отыратын айнымалыларды түсіндіреді. Бұл класқа тренд, маусымдық, тренд және маусымдық (аддитивтік және мультипликативті пішіндері) үлгілері жатады. Тренд ұзақ уақыт ішіндегі көрсеткіш деңгейінің қалыпты өзгерісін көрсетеді. Маусымдық көрсеткіш деңгейінің жыл ішіндегі  қалыпты тербелісін көрсетеді. 

б) бір теңдеуі бар регрессиялық үлгілер. Мұндай үлгілерді тәуелді (түсіндіріліп отырған) айнымалы тәуелсіз (түсіндіруші) айнымалылар мен параметрлердің функциясы ретінде көрсетіледі. функция түріне байланысты  үлгілер сызықты және сызықсыз болады. Мысал ретінде кейбір тауардың оның бағасы мен пайдасына байланысты сұраныс үлгісін алуға болады.

в) Бірқалыпты теңдеулер жүйесі. Экономикалық объект теңдеулер жүйесімен сипатталынады.  Жүйелер басқа теңдеулерден түсіндіріліп отырған айнымалылардан (сондықтан экзогенді және эндогенді айнымалылар ұғымын енгізеді) тұруы мүмкін теңдеулер мен теңсіздіктерден тұрады. Мысал ретінде пайданы (кіріс) қалыптастыруды айтуға болады. 

